पाक में ड्रोन हमले में शीर्ष तालिबान कमांडर ढेर  
दक्षिण वजीरिस्तान के कबायली इलाके में अमेरिकी ड्रोन हमले में तालिबान के शीर्ष कमांडर हलीमुल्ला और उसके तीन साथी आतंकवादियों की मौत हो गई।
पाकिस्तान के दक्षिण वजीरिस्तान के कबायली इलाके में एक अमेरिकी ड्रोन हमले में तालिबान के शीर्ष कमांडर हलीमुल्ला और उसके तीन साथी आतंकवादियों की मौत हो गई। 'द न्यूज' समाचार पत्र ने गुरुवार को तालिबान सूत्रों के हवाले से बताया कि हलीमुल्ला तालिबान के उस धड़े के लिए महत्वपूर्ण था, जिसका नेतृत्व मौलवी नजीर करता है।  हलीमुल्ला की मौत दक्षिण वजीरिस्तान एजेंसी में सक्रिय अहमदजई वजीर आतंकवादियों के लिए करारा झटका है। मृतक कमांडर अहमदजई वजीर के तुजिखेल उप कबीले से ताल्लुक रखता था और तीन सौ सशस्त्र आतंकवादियों के एक समूह का नेतृत्व करता था। वह कथित रूप से अफगान सीमा के पास मूसा नेका इलाके में स्थानीय कबायली लोगों के बीच विवाद को सुलझाने के लिए गया था, तभी 30 सितंबर को ड्रोन विमान ने हमला कर दिया।  हलीमुल्ला के एक नजदीकी सहयोगी ने कहा कि वह कुछ लोगों के साथ स्थानीय समस्या के समाधान के लिए बैठक कर रहा था, तभी वह ड्रोन हमले की चपेट में आ गया।